সুপিরিয়রিটি কমপ্লেক্স

সুপিরিয়রিটি কমপ্লেক্স বা শ্রেষ্ঠত্বের ভান হলো একটি প্রতিরক্ষা-প্রক্রিয়া, যা সময়ের সাথে সাথে গড়ে ওঠে এবং একজন মানুষকে তার হীনমন্যতার অনুভূতির সঙ্গে সামঞ্জস্য স্থাপন বা তা মোকাবিলা করতে সাহায্য করে। এই পরিভাষাটি বিশ শতকের সূচনালগ্নে (প্রায় ১৯০০-এর দশকে) আলফ্রেড এ্যাডলার (১৮৭০–১৯৩৭) প্রবর্তন করেন এবং এটি তার প্রতিষ্ঠিত স্বতন্ত্র মনোবিজ্ঞান শাখার অংশ।

সুপিরিয়রিটি কমপ্লেক্সে ভোগা ব্যক্তিরা সাধারণত অন্যদের প্রতি উদ্ধত, অহংকারী ও তাচ্ছিল্য প্রদর্শন করে থাকেন। তারা অন্যদের সঙ্গে কর্তৃত্বপরায়ণ, দমনমূলক, এমনকি আগ্রাসী ভঙ্গিতেও আচরণ করতে পারে।

প্রাত্যহিক জীবনে, এ পরিভাষাটি প্রায়ই নিজের সম্পর্কে অতিরিক্ত উচ্চ ধারণা বোঝাতে ব্যবহৃত হয়।

আলফ্রেড এ্যাডলার
আলফ্রেড এ্যাডলার সর্বপ্রথম “সুপিরিয়রিটি কমপ্লেক্স” পরিভাষাটি ব্যবহার করেন। তিনি দাবি করেন যে, সুপিরিয়রিটি কমপ্লেক্স  মূলত ইনফিরিওরিটি কমপ্লেক্স বা হীনমন্যতার গভীর অনুভূতিকে অতিক্রম করার প্রয়োজনীয়তা থেকেই আসে এ্যাডলারের রচনায় সুপিরিয়রিটি কমপ্লেক্স ও ইনফিরিওরিটি কমপ্লেক্স একে অপরের কার্যকারণ হিসেবে নিবিড়ভাবে সম্পর্কযুক্ত। এই বিষয়ে তার রচনাসমূহের মধ্যে রয়েছে: Understanding Human Nature (1927) এবং Superiority and Social Interest: A Collection of Later Writings, যা এ্যাডলারের লেখা ২১টি প্রবন্ধের সংকলন এবং ১৯৬৪ সালে তার মৃত্যুর পর প্রকাশিত হয়।

এ্যাডলার স্বাভাবিক সাফল্য অর্জনের প্রচেষ্টাকে সুপিরিয়রিটি কমপ্লেক্স থেকে পৃথক করেন। সুপিরিয়রিটি কমপ্লেক্স আসলে হীনমন্যতার অনুভূতিকে অতিরিক্তভাবে আড়াল বা ক্ষতিপূরণ করার চেষ্টা মাত্র। তিনি উল্লেখ করেন যে, ইনফিরিওরিটি কমপ্লেক্সে ভোগা ব্যক্তিরা সেই দুর্বলতা কাটিয়ে ওঠার উপায় হিসেবে একপ্রকার সুপিরিয়রিটি কমপ্লেক্সে আক্রান্ত হয় এবং এর মাধ্যমে তারা মূলত নিজেদের আত্মমর্যাদাকে কোনো না কোনোভাবে অতিরঞ্জিত করে তোলে। বীরত্বের স্বপ্ন এবং সাফল্যের ভ্রান্ত ধারণা এ্যাডলারের কাছে এমন প্রচেষ্টার প্রতিক্রিয়াশীল স্বভাবকে প্রকাশ করেছিল।

এ্যাডলার তার লেখায় যাকে “শ্রেষ্ঠত্বের সাধনা” বলে আখ্যায়িত করেছেন, সেটিকে তিনি মানব স্বভাবের একটি সর্বজনীন বৈশিষ্ট্য হিসেবে দেখেন। তবে তার মতে, সুস্থবুদ্ধিসম্পন্ন মানুষ অন্যের ওপর ব্যক্তিগত প্রাধান্য বিস্তার করতে চায় না; বরং কর্মের মাধ্যমে নিজের উচ্চাকাঙ্ক্ষা পূরণ ও সাফল্য অর্জনের লক্ষ্যে প্রচেষ্টা চালায়। যারা সত্যিকারের সুপিরিয়রিটি কমপ্লেক্সে ভোগেন, তারা মূলত অহংকারী কল্পনায় এবং একচ্ছত্র আধিপত্যের অপরিবর্তনীয় স্বপ্নে বিভোর থাকেন।
অন্যান্য ব্যাখ্যা
অপরদিকে, আলফ্রেড  এ্যাডলারের রচনার প্রায় বিশ বছর পর প্রকাশিত মানসিক রোগের ডায়াগনস্টিক ও স্ট্যাটিস্টিক্যাল ম্যানুয়াল (ডিএসএম)-এর একটি সংস্করণে এই ধারণার সঙ্গে একমত দেখা যায়নি যে, সুপিরিয়রিটি কমপ্লেক্স (ডিএসএম IV-এ এর আনুষ্ঠানিক নাম গ্র্যান্ডিওস ডেলিউশন) কেবল ইনফিরিওরিটি কমপ্লেক্সের প্রভাব থেকেই উদ্ভূত হয়। ডিএসএম IV উল্লেখ করেছে যে, এই ডেলিউশন ডিসঅর্ডারের দ্বিতীয় কারণ হতে পারে অতিরঞ্জিত মানসিক অবস্থার প্রভাব।

সাংস্কৃতিক উদাহরণ
পিকাসোর প্রাক্তন সঙ্গী ফার্নান্দে অলিভিয়েরের মতে, সাধারণ পরিবার এবং ছোট আকৃতির কারণে পিকাসো সুপিরিয়রিটি কমপ্লেক্সে ভুগতেন। অলিভিয়েরের ভাষ্যমতে, "তিনি বলতেন, কেবল সেইসব জিনিসই তাকে স্পর্শ করতে পারে, যেগুলোর তুলনায় তিনি নিজেকে শ্রেষ্ঠ মনে করেন।"
বেটহোফেনের আভিজাত্যের ভান ছিল সুপিরিয়রিটি কমপ্লেক্সের ফলাফল; তবে সেই একই জটিলতাই তার অসাধারণ সঙ্গীতসাফল্যের প্রেরণায় রূপ নিয়েছিল। তরুণ সঙ্গীতশিল্পীর আত্মগর্বী দাবির প্রসঙ্গে আর্নস্ট ব্লখ বলেন— “বেটহোফেন হওয়ার জন্য তার এই ঔদ্ধত্য অপরিহার্য ছিল।”
আরও দেখুন
অহংকার
ইমপোস্টার সিনড্রোম
আত্মমগ্নতা
আত্মরতিমূলক ব্যক্তিত্ব ব্যাধি
তথ্যসূত্র

বিষয়শ্রেণী:কাজ চলছে
বিষয়শ্রেণী:আত্মরতি
বিষয়শ্রেণী:মানসিক অবস্থা